
Συναυλία

Έλληνες και Κύπριοι συνθέτες

του Κουαρτέτου Εγχόρδων Δήμου Λεμεσού
στο Σπίτι της Κύπρου

Την Τρίτη 29 Οκτωβρίου 2019 πραγματοποιήθηκε στο Σπίτι της Κύπρου, η συναυλία, Έλληνες και Κύπριοι συνθέτες, του Κουαρτέτου Εγχόρδων Δήμου Λεμεσού. 

Συμμετείχαν οι μουσικοί, Αντρέας Νικολάου, Α’ βιολί, Γιώργος Χατζηγεωργίου, Β’ βιολί, Αντρέας Κελίρης, βιόλα και Ευγενία Καραπατάκη, βιολοντσέλο, οι οποίοι παρέσυραν το κοινό σε ένα μουσικό ταξίδι με έργα των Βάσου Αργυρίδη, Νίκου Βήχα, Χάρη Κανάκη, Σόλωνα Μιχαηλίδη (1905-1979), Μίκη Θεοδωράκη και Μάνου Χατζιδάκι (1925-1994).
Τραγούδια του Μάνου Χατζιδάκι ερμήνευσε ο Κώστας Χατζηχριστοδούλου.
Το «Κουαρτέτο Εγχόρδων Δήμου Λεμεσού» δημιουργήθηκε το 1999. Με τη δημιουργία του Κουαρτέτου, ο Δήμος Λεμεσού έχει αναβαθμίσει τα μουσικά δρώμενα της πόλης μέσα από την προσφορά σημαντικών συναυλιών.  Σημαντική είναι επίσης και η συμβολή του Κουαρτέτου στη διαπαιδαγώγηση των μικρών παιδιών μέσα από στοχευμένα εκπαιδευτικά προγράμματα που πραγματοποιούνται κάθε χρόνο σε Δημοτικά, Γυμνάσια και Λύκεια.  Η δράση του Κουαρτέτου δεν περιορίζεται μόνο στην Κύπρο, αλλά και σε χώρες της Ευρωπαϊκής Ένωσης με σειρά συναυλιών. Στην Ελλάδα το Κουαρτέτο Εγχόρδων του Δήμου Λεμεσού έχει δώσει συναυλίες στην Πάτρα, στη Σίφνο, στη Θεσσαλονίκη κ.ά.

